72-uur aksieplan geaktiveer ná moord op polisiekapteinArgieffoto Genl. Khehla Sitole, nasionale polisiekommissaris, het hom ten sterkste uitgespreek oor die moord op ŉ polisiekaptein in die Oos-Kaap. Brig. Vishnu Naidoo, woordvoerder van die polisie, het gesê die 50-jarige kaptein is Woensdag omstreeks 02:30 in Tshiwulastraat in New Brighton in die Oos-Kaap doodgeskiet. Die beampte was verbonde aan die polisie se eenheid vir beskerming en veiligheidsdienste in King William’s Town en was net tydelik in New Brighton ontplooi. Naidoo het gesê sy naam word weerhou totdat sy familie in kennis gestel is. “Die omstandighede rakende en die motief vir die moord sal deel uitmaak van die polisie se ondersoek. Die voorlopige ondersoek dui daarop dat die beampte verskeie kere in die kop geskiet is en dat sy dienspistool gesteel is,” het Naidoo gesê. Sitole het gesê hy het opdrag gegee dat die polisie se 72 uur-aksieplan geaktiveer word. Dié plan behels die onmiddellike mobilisering van kritieke hulpbronne waaronder misdaadintelligensie, forensiese kenners, die Valke asook taktiese spanne. Sitole het ook ŉ beroep gedoen op enigiemand met inligting oor die “sinnelose” moord op die kaptein om na vore te kom. Inligting kan via die misdaadstoplyn by 08600 10111 deurgegee word en sal streng vertroulik hanteer word.